Urganchdagi korxonada 2013-yilda 32 ming juft poyabzal ishlab chiqarildi

Urganch shahridagi “DARITAL-SHOES” mas’uliyati cheklangan jamiyatida ishlab chiqarilayotgan poyabzallar bejirimligi va yuqori sifati bilan nafaqat mahalliy, balki xalqaro bozorda ham xaridorgirdir. Bu haqda O‘zA xabar bermoqda.

 Foto © O‘zA
Jamiyat rahbari B.Bobojonov 2013-yilda korxonada 32 ming juftdan ziyod bolalar va erkaklar poyabzali ishlab chiqarilganini ma’lum qildi. Ichki bozorda 650 million so‘mlik mahsulot sotildi. Rossiyaning “SaLiz” kompaniyasi bilan tuzilgan shartnomaga asosan mahsulot xorijga ham eksport qilinmoqda.
Korxonada mehnat qilayotgan 70 nafardan ziyod yoshlarning asosiy qismi kasb-hunar kolleji bitiruvchilaridir. Qisqa muddatda kasb sirlarini puxta o‘zlashtirgan D.Abdullayeva, O.Omonova, F.Sharipova, R.Husainova singari yoshlar jamoaning faxri hisoblanadi.
Korxona qoshida ishga tushirilgan savdo majmuasida oziq-ovqat, maishiy texnika, xo‘jalik mollari do‘konlari va turli maishiy xizmat ko‘rsatish shoxobchalari faoliyat ko‘rsatmoqda. Majmua yonidagi mo‘jazgina maydoncha esa xaridorlar va mahalliy aholining madaniy dam olish maskaniga aylantirilgan.